	Targed 1
	 Gwella eich hymgysylltiad â llenyddiaeth a sgiliau darllen beirniadol drwy ddarllen mwy o erthyglau academaidd a lleihau'r defnydd o wefannau

· Gweler enghraifft o erthyglau academaidd ar dudalennau 3, 7 a 8

	Targed 2
	Nodi ar y tabl targedau sut rydych wedi ceisio ymateb i'r targedau blaenorol yn yr aseiniad



Targedau
Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.

Cyflwyniad 
Bwriad yr aseiniad yw ymchwilio i anghenion dysgu ychwanegol (ADY) ac arsylwi gwahanol ymyraethau i ddatblygu fy nealltwriaeth o sut mae plant ag ADY yn cael eu cefnogi. Diffiniwyd ADY gan Lywodraeth Cymru (2021, t.28):
· Os oes gan unigolyn anghyfleuster dysgu oherwydd anghenion dysgu neu anabledd, dywedir bod ganddo anghenion dysgu ychwanegol
· Os mae plentyn “o dan yr oedran ysgol orfodol” gydag anghenion dysgu neu anabledd, mae posibilrwydd eu bod yn dod o dan israniad pan fyddant yn cyrraedd yr “oedran ysgol orfodol”
· Os mae’r plentyn “sydd o’r oedran ysgol orfodol” o'i gymharu â phlant eraill o'i oedran yn gweld dysgu’n fwy heriol, ac os yw'n anabl, yn unol â Deddf Cydraddoldeb 2010, ystyrir bod ganddynt anghenion dysgu ychwanegol.

Yn dilyn Cod Anghenion Dysgu Ychwanegol Cymru (2021,t.38) dylai ysgolion dilyn egwyddorion cod ADY sef: “Gweithredu ar sail hawliau, Adnabod, ymyrryd ac atal yn gynnar, Cydweithredu ac integreiddio, Addysg gynhwysol, System ddwyieithog”. Maes o bwysigrwydd cynyddol i addysg ysgolion cynradd yw bod yn gynhwysol. Yn ôl Estyn (2020) mae gan bron bob disgybl parch mawr at eu hamgylchedd, disgyblion eraill, a’u hunain, maent yn cymryd hawliau pobl eraill o ddifrif ac maent yn wybodus ac yn ymwybodol ohonynt. 

Astudir Disgybl A yn yr aseiniad hwn gan gyfeirio at ganllawiau moesegol BERA (2018) sy’n nodi derbynnir yn gyffredinol y dylid cynnal ymchwil gyda data cyfranogwyr yn cael ei drin yn gyfrinachol ac yn anhysbys. Disgybl blwyddyn 5 yw Disgybl A sy’n fachgen ac yn 10 oed (gweler atodiad 1 am broffil Disgybl A). Mae Disgybl A wedi profi trawma yn ei gartref ac mae ganddo bryderon emosiynol a chymdeithasol sy’n cynnwys dim hunanhyder, cael siom ar waith ei hun ac yn nerfus wrth gwrdd â phobl newydd. Nid yw Disgybl A eisiau gwneud pob darn o waith, ac mae’n tueddu i beidio siarad â neb os oes rhywun wedi’i boeni. Mae angen cymorth helaeth ar Ddisgybl A gyda gwaith dosbarth oherwydd ei lefel gallu is ym mhob maes dysgu a phrofiad. Gan ystyried theori Erikson (1958) o’r 8 cam o ddatblygiad cymdeithasol a seicolegol, mae ymwybyddiaeth y plentyn o'i hunaniaeth yn datblygu ar gam 4, sy’n golygu fod plant yn fwy tebygol o ddatblygu ymdeimlad digonol o gymhwysedd a hyder (Maree, 2021). Wrth gymharu theori Erikson gyda Disgybl A, nid oes llawer o hunan hyder ganddo, sy’n awgrymu nad yw'n perfformio ar ei lefel ddisgwyliedig eto. 

Er mwyn cefnogi Disgybl A, fe benderfynwyd darparu ymyrraeth o grŵp maethu iddo. Gan ystyried bod gwahanol ymyraethau megis yn yr ystafell dosbarth, iaith, rhifedd ac ymyraethau sy’n cynnwys y teulu sy’n cefnogi plant sydd gyda phryderon cymdeithasol ac emosiynol, credaf mai grŵp maethu yw’r ymyrraeth fwyaf effeithiol i Ddisgybl A oherwydd fel dywed Cooper et al. (2001, dyfynnwyd yn Cunningham, Hartwell a Kreppner, 2019) mae’n gyfle i Ddisgybl A i adeiladu perthnasoedd positif gyda staff a chyfoedion o fewn yr ysgol.

Trwy fynychu’r grŵp maethu mae’r plentyn yn datblygu eu sgiliau emosiynol, cymdeithasol a chyfathrebu er mwyn adeiladu hunan hyder (Cunningham, L., K Hartwell, B. a Kreppner, J., 2019). Defnyddir grwpiau maethu mewn ysgolion ar gyfer plant sy'n cael trafferth gyda materion emosiynol, ymddygiadol, cymdeithasol neu academaidd (Cooper a Tiknaz, 2007). Cefnogir yr ymyrraeth hon gyda theori datblygiad cymdeithasol a seicolegol Erikson (1958) a dull dysgu Pavlov (1902) o gyflyru clasurol sy’n golygu creu ystafell ddosbarth dymunol a chadarnhaol i gefnogi plant i ffurfio cysylltiadau cadarnhaol er mwyn gwneud dysgu yn fwy pleserus (Zhang, H. et al., 2020). Awgryma Boxall (2002, dyfynnwyd yn Cooper a Tiknaz, 2007) un o brif nodau grwpiau maethu yw rhoi awyrgylch diogel a chefnogol i fyfyrwyr lle gallant dyfu'n emosiynol, cymdeithasol ac yn wybyddol. Mae Disgybl A yn elwa o’r ymyrraeth hwn gan fod angen cymorth emosiynol arno oherwydd ei brofiadau blaenorol â thrawma.



Prif ran 
Canolbwyntir ar sgiliau cymdeithasol ac emosiynol Disgybl A fel themâu penodol er mwyn datblygu hyder o fewn yr ymyrraeth o grŵp maethu. Dywed EEF (2021) bod ymyraethau sy’n targedu datblygu sgiliau cymdeithasol ac emosiynol yn anelu i ddatblygu sgiliau datrys problemau, cymdeithasu gydag eraill a sut i reoli eu hemosiynau yn hytrach na chanolbwyntio ar agweddau deallol neu wybyddol addysg yn unig. Wrth wraidd grwpiau maethu, a grëwyd gan Marjorie Boxall, yw astudiaethau ymlyniad babanod cynnar Bowlby (1969), sy’n pwysleisio pa mor bwysig yw sicrhau cysylltiadau gan ei fod yn hollbwysig er mwyn cefnogi iechyd meddwl y plentyn a'i ryngweithio rhyngbersonol yn y dyfodol, a hierarchaeth anghenion Maslow (1970) sy’n awgrymu, cyn cychwyn ar drywydd gofynion mwy cymhleth, mae pobl yn cael eu cymell i fodloni eu hanghenion sylfaenol (Vincent, 2017).
Yn ôl Bennathan a Boxall (2000) mae grwpiau maethu yn darparu profiadau cymdeithasol gan fod llawer o blant heb brofi hyn cyn dechrau'r ysgol. Esbonia Boxall a Kourmoulaki (2013, dyfynnwyd yn Vincent, 2017) targedir plant sy’n cael eu hystyried yn archolladwy neu yn cael anhawster cymdeithasol, emosiynol neu ymddygiadol sy'n gofyn am ymyrraeth er mwyn datblygu'r sgiliau hyn. Pwrpas grwpiau maethu yw darparu awyrgylch gofalgar lle gall plant deimlo'n fwy diogel a gwerthfawr tra hefyd yn derbyn cymorth ar gyfer eu twf cymdeithasol ac emosiynol (Reynolds, Mackay a Kearney, 2009). Sonia Cooper a Tiknaz (2007, dyfynnwyd yn Kirkbride 2014) darperir grwpiau maethu ar draws y continwwm dysgu o’r cynradd i’r uwchradd, a gall unrhyw blentyn a phryderon emosiynol, cymdeithasol neu ymddygiadol mynychu’r ymyrraeth yma am gyfnod hir neu gyfnod byr. Disgrifia Boxall bod perthnasoedd yn cael ei ail ffurfio, a bod perthnasoedd cadarnhaol yn cael ei datblygu o fewn y grwpiau maethu (2002, dyfynnwyd yn Davison a Duffy, 2017). Er bod grwpiau maethu yn cael ei gynnal mewn ystafell o fewn yr ysgol, mae’r disgyblion yn parhau i gofrestru yn eu dosbarthiadau prif ffrwd yn y bore, chwarae gyda’u cyfoedion amser egwyl a chymryd rhan mewn digwyddiadau penodol (Binnie ac Allen, 2008). 
Sonia Nurture UK (dim dyddiad) bod dilyn strwythur dyddiol yn hollbwysig wrth fynychu grŵp maethu, gyda’r plant yn ymwybodol eu bod yn cofrestru yn ei dosbarth arferol, gwneud gweithgareddau sy’n hybu eu hemosiynau, ac yna’n ailymuno â’u dosbarthiadau yn y prynhawn. Noda Llywodraeth Cynulliad Cymru (2010, t.7) darperir grwpiau maethu i ddisgyblion yn reolaidd tua 4 gwaith yr wythnos ar gyfer sesiynau’r bore neu’r prynhawn, am tua phedwar tymor cyn i’r disgyblion i “ddychwelyd i addysg brif ffrwd fel dysgwyr amser llawn”. Arweinir y grwpiau maethu gan athro/athrawes a chynorthwyydd dosbarth sydd â phrofiad yn y maes, gyda’u rôl hollbwysig o adeiladu perthynas gadarnhaol gyda’r plant, a chefnogi anghenion emosiynol a chymdeithasol y disgyblion (Davison a Duffy, 2017). O fewn yr ymyrraeth mae dau aelod o staff hyfforddedig a thua 10 disgybl o oedrannau gwahanol (Binnie ac Allen, 2008). Trwy gydol y sesiynau maethu, mae’r disgyblion yn gwneud tasgau megis rhannu teimladau, celf ar eu hemosiynau, cyd weithio ar dasgau, a darparu brecwast i’r plant sy’n adeiladu ar sgiliau priodol megis cyfathrebu gydag eraill, gwella meddylfryd cadarnhaol a dangos empathi at eraill (Llywodraeth Cynulliad Cymru, 2010). Mae cynnwys rhieni yn cael effaith gadarnhaol ar grwpiau maethu gan fod staff yr ysgol a rhieni yn cydweithio gyda’i gilydd er mwyn pennu sut i gefnogi’r plant (Kirkbride, 2014).
Er mwyn sicrhau bod Disgybl A yn derbyn yr ymyrraeth gywir, roedd rhai camau penodol oedd angen gwneud er mwyn sicrhau bod Disgybl A yn cael y cymorth cywir o fewn yr ysgol. Y cam cyntaf oedd adnabod mae pryderon emosiynol a chymdeithasol oedd gan Ddisgybl A, trwy’r athro/ athrawes dosbarth a’r CADY (Cydlynydd Anghenion Dysgu Ychwanegol) yr ysgol yn cydweithio ac i dracio ei ymddygiad dros gyfnod o amser.   Esbonia Llywodraeth Cymru (2021) mae’n ofynnol i’r Llywodraeth leol creu Cynllun Datblygu Unigol (CDU) ar gyfer y plentyn os yw’n penderfynu bod ganddo ADY er mwyn pennu’r ymyrraeth fwyaf effeithiol iddo. Pwysig yw cynnwys y rhieni wrth drafod am y camau nesaf er mwyn cefnogi’r plentyn, dywed Llywodraeth Cymru (2019, t.6) ei fod yn bwysig ystyried “dymuniadau a theimladau plant, eu rhieni a phobl ifanc ym mhob rhan o’r broses”. Y cam olaf oedd sicrhau bod CADY yr ysgol yn cydweithio’n effeithiol gyda Disgybl A er mwyn sicrhau ei fod yn derbyn yr ymyrraeth gorau er mwyn ei gefnogi i wneud cynnydd, ac i rannu syniadau gyda’r athro/ athrawes dosbarth ar strategaethau effeithiol i’w defnyddio yn yr ystafell ddosbarth i gefnogi Disgybl A (Llywodraeth Cymru, 2021).
Er mwyn ymgorffori’r ymyrraeth yma o fewn fy ysgol, byddai cynorthwyydd ac athrawes/athro sydd wedi cael eu hyfforddi yn arwain y grŵp maethu mewn ystafell o fewn yr ysgol sydd wedi’i ddylunio i fod yn fan heddychlon i blant, gyda thua 8-12 disgybl o fewn un sesiwn. Bydd cydweithio gyda CADY yr ysgol yn hanfodol er mwyn gweithio’n effeithiol gyda’r plant i gefnogi eu hanghenion emosiynol, cymdeithasol ac ymddygiadol. Mi fydd dau aelod o staff arall wedi cael hyfforddiant i arwain y grŵp maethu, os yw’r athrawes/ athro neu’r cynorthwyydd yn absennol mewn unrhyw achos. Cytuna Vincent (2017) gyda’r syniad yma o gynnal yr ymyrraeth gyda dau aelod o staff profiadol, a grŵp bach o blant o fewn yr ysgol. Wrth ystyried gall grŵp maethu fod am gyfnod hir neu gyfnod byr, credaf mai’r syniad gorau fydd i Ddisgybl A i fynychu’r ymyrraeth yma am tua phedwar mis am dair gwaith yr wythnos, gan ei fod yn bwysig fod Disgybl A yn datblygu sgiliau emosiynol a chymdeithasol er mwyn datblygu perthnasoedd cadarnhaol, yn ogystal â mynychu’r dosbarth prif ffrwd. Cytuna Griffiths, Stenner, a Hicks gyda hyn oherwydd;
The goal is that key adults will model positive relationships and provide a safe environment for them to learn and practice the social, emotional, and behavioural skills needed to develop and maintain relationships. 
                                                   (Griffiths, Stenner, a Hicks, 2014, t.126)
Mi fydd Disgybl A yn gwneud gweithgareddau i adeiladu ar ei sgiliau emosiynol a chymdeithasol, tra hefyd yn datblygu sgiliau sylfaenol fel gwaith cyfoedion, cymryd tro, rhannu emosiynau, yn ogystal â chael brecwast i ddiwallu anghenion sylfaenol plentyn. Fel y nodwyd gan Lywodraeth Cynulliad Cymru (2010) mi fydd y sesiynau maethu yn sicrhau bod Disgybl A yn gwneud gweithgareddau sy’n datblygu ei sgiliau emosiynol a chymdeithasol er mwyn iddo adeiladu hyder wrth deimlo’n ddiogel a’i bod yn cael cefnogaeth o fewn yr ysgol. Yn ychwanegol, mi fyddaf yn cyfeirio at ymchwil Skinner (1948) ar gyflyru gweithredol oherwydd dywed Skinner dylai plant cael eu gwobrwyo am eu hymddygiad cadarnhaol er mwyn atal ymddygiad negyddol o fewn y dosbarth( BTEC First Children’s Care, Learning and Development, dim dyddiad).
Gyda Chwricwlwm i Gymru yn gwneud gwelliannau i gwricwlwm ysgolion, mae yna welliannau o ran sicrhau cynnydd i bob disgybl, yn cynnwys disgyblion ADY o fewn y dosbarth (Estyn 2023). O ran dysgu ac addysgu, “mae cynnydd yng nghyd-destun dysgu yn broses o ddatblygu a gwella sgiliau, gwybodaeth a dealltwriaeth dros gyfnod”(Llywodraeth Cymru, 2024, dim rhif tudalen). Mae cynnydd yn bwysig er mwyn galluogi disgyblion i ymdrechu i gyflawni’r pedwar diben wrth iddynt ddatblygu ar lwybrau gyrfa amrywiol ar ôl ysgol (Llywodraeth Cymru, 2024). Disgrifia Llywodraeth Cymru (2020) er mwyn sicrhau cynnydd ar draws y cwricwlwm, dylai’r disgrifiadau dysgu a’r camau cynnydd arwain at gynnydd plant ac i gynorthwyo athrawon i lunio’r dysgu ac addysgu. Honna Llywodraeth Cymru (2022) mae posibilrwydd na fydd plant ag ADY yn gwneud cynnydd sy’n adlewyrchu’r camau cynnydd y disgrifiadau dysgu, a dylai’r addysgwyr sy’n cefnogi’r plant ag ADY asesu cynnydd y disgyblion hynny’n ofalus. 
Sonia Llywodraeth Cymru (2021) yn dilyn Y Cod Cynnydd, pwysig yw ystyried bod pob disgybl yn gwneud cynnydd ar gyflymder gwahanol, felly cyfrifoldeb yr addysgwyr yw asesu cynnydd y disgyblion sydd ag ADY yn erbyn camau cynnydd y cwricwlwm. Yn dilyn Cod Anghenion Dysgu Ychwanegol Cymru (2021), dylai CADY pob ysgol asesu cynnydd pob disgybl sydd ag ADY er mwyn gwerthuso effeithiolrwydd yr ymyrraeth maen nhw’n mynychu, ac i asesu os oes angen newid yr ymyrraeth i unrhyw blentyn (Llywodraeth Cymru, 2021).  

Er mwyn tracio llwybr datblygiad cynnydd Disgybl A, byddaf yn cydweithio gyda CADY yr ysgol er mwyn creu proffil un dudalen ar sut i gefnogi Disgybl A i wneud cynnydd yn y dosbarth. Esbonia Llywodraeth Cymru (2021) dylai proffil un dudalen cefnogi addysgwyr i asesu cynnydd y plant. I asesu cynnydd Disgybl A, mi fyddaf yn trefnu cyfarfodydd aml gyda'r addysgwyr grŵp maethu i asesu cynnydd Disgybl A yn emosiynol a chymdeithasol. Gan gyfeirio at y Cod Anghenion Dysgu Ychwanegol Cymru (2021) mi fyddaf yn asesu dealltwriaeth rhifedd a llythrennedd Disgybl A a darparu adroddiadau i’r rhieni er mwyn cynnwys y rhieni yn natblygiad y disgybl. Dull asesu byddaf yn defnyddio er mwyn asesu cynnydd Disgybl A fydd i ddefnyddio Proffiliau Boxall. Wrth ddefnyddio’r dull asesu yma, byddaf yn gallu ystyried materion nad oedd yn amlwg ar ddechrau’r ymyrraeth, felly byddaf yn gallu sicrhau cydweithio aml rhwng athrawon a chynnwys y rhieni am benderfyniadau Disgybl A er mwyn sicrhau ei fod yn gwneud cynnydd trwy gydol yr ymyrraeth (Llywodraeth Cynulliad Cymru, 2010). 

Dull arall byddaf yn defnyddio er mwyn cefnogi cynnydd Disgybl A o fewn yr ymyrraeth bydd Holiadur Cryfderau ac Anawsterau Goodman. Defnyddir y dull asesu hwn er mwyn asesu sgiliau oedd wedi peri pryderon i Ddisgybl A, ac yna i gyhoeddi’r holiadur i’r rhieni er mwyn trafod beth yw’r llwybr gorau i Ddisgybl A (Llywodraeth Cynulliad Cymru, 2010)

Ffactor sy’n effeithio ar gynnydd pob disgybl yw sicrhau addysg gynhwysol. Diffiniwyd addysg gynhwysol fel addysg sy’n caniatáu pob plentyn ddysgu ac ymgysylltu â’r system ysgol brif ffrwd (Khamzina et al., 2024). Yn ôl Booth ac Ainscow (2011, dyfynnwyd yn Woodcock et al., 2022) dylai ysgolion cydnabod bod gan bob plentyn ofynion a chryfderau gwahanol, a dylai sefydliadau addysgol ystyried yr amrywiaeth hwn. Awgryma Mieghem et al. (2020, t.676) trwy sicrhau addysg gynhwysol mae plant sydd ag ADY yn profi “increased rates of individual learning objectives achieved; inclusion in future inclusive environments and social initiations; enhanced skill acquisition and generalisation and increased friendships”. Er bod sicrhau addysg gynhwysol yn hollbwysig, mae yna heriau sy’n gysylltiedig gyda hyn, awgryma Sharma a Mahapatra (2007, dyfynnwyd yn Mieghem et al., 2020) bod ffactorau megis hyfforddiant staff annigonol ac atalfeydd ffisegol yn heriau sy’n gysylltiedig ag addysg gynhwysol. 
Gan ystyried Confensiwn y CU ar Hawliau Plentyn (2016, tt.7-48) mae gan bob plentyn, yn cynnwys plant sydd ag ADY yr hawl: “Rhaid i oedolion wneud beth sydd orau i fi”, “Mae gen i hawl i fyw gyda theulu sy’n gofalu amdana i”, “Mae gen i hawl i gael gwrandawiad, ac i gael fy nghymryd o ddifri”, “Os oes gen i anabledd, mae gen i hawl i ofal ac addysg arbennig”. 
Penderfynais mai grŵp maethu oedd yr ymyrraeth gywir i Ddisgybl A oherwydd, gan fod Disgybl A wedi profi trawma yn ei gartref, mae grwpiau maethu yn rhoi awyrgylch diogel a chlyd i’r disgyblion ac mae’n eu galluogi i ddatblygu yn gymdeithasol, emosiynol a gwybyddol (Cooper a Tiknaz, 2007). Bydd Disgybl A yn elwa o’r grŵp maethu gan fod y sesiynau yn targedu at sicrhau bod y plentyn yn datblygu i anghenion uwch hierarchaeth gofynion Maslow trwy ddatblygu'r anghenion sylfaenol (Kirkbride, 2014). Yn ychwanegol, honna Wallin (2007, dyfynnwyd yn Hughes a Schlösser, 2014) er bod creu perthnasoedd cadarnhaol cynnar yn bwysig, gall perthnasoedd datblygu’n ddiweddarach er mwyn gwella trawma blaenorol. Mae dilyn strwythur dyddiol yn bwysig i Ddisgybl A, felly trwy fynychu’r grŵp maethu, mae Disgybl A yn ymwybodol o’r hyn sy’n digwydd yn ddyddiol megis cofrestru yn ei ddosbarth arferol, gwneud gweithgareddau er mwyn hybu ei anghenion emosiynol a chymdeithasol, ac yna yn dychwelyd i’r dosbarth arferol yn y prynhawn (Nurture UK, dim dyddiad). Fel nododd Kirkbride (2014), mae grwpiau maethu yn cydweithio gyda rhieni, felly credaf fydd mynychu grŵp maethu o fudd i Ddisgybl A er mwyn adeiladu perthynas cadarnhaol gyda’i rhieni gan ei fod wedi profi trawma yn gynnar yn ei fywyd. Fel nodir ym mhroffil Disgybl A (gweler atodiad 1), mae Disgybl A yn torri ar draws eu ffrindiau, felly credaf fod yr ymyrraeth hon yn effeithiol i’r disgybl yma oherwydd trwy fynychu’r ymyrraeth, mae Disgybl A yn dysgu sgiliau sylfaenol megis aros tro, rhannu, cyfathrebu gydag eraill, felly trwy ddatblygu’r sgiliau yma, bydd Disgybl A yn defnyddio’r sgiliau yma o fewn y dosbarth. 

Heb yr ymyrraeth yma, mae’n debygol byddai Disgybl A yn ei weld yn heriol i adeiladu perthnasoedd cadarnhaol, derbyn marciau isel yn y dosbarth, a dywed Andrews, Robinson a Hutchinson (2017, dyfynnwyd yn Nurture UK, dim dyddiad), gall hyn fod achos bod plant sydd wedi profi trawma, neu o dan anfantais, tua dwy flynedd tu ôl eu lefel gallu disgwyliedig. 

Wrth ymchwilio i wahanol ymyraethau, mae agweddau cadarnhaol i bob ymyrraeth, ond mae heriau y mae'n rhaid eu hystyried hefyd. 

Awgryma Middleton (2021) bod grwpiau maethu yn effeithiol i gefnogi cynnydd emosiynol, cymdeithasol a lles y disgyblion, mewn ffordd rad. Cytuna Seth-Smith et al. (2010, dyfynnwyd yn Cunningham, Hartwell a Kreppner, 2019) gyda Middleton (2021) bod grwpiau maethu yn cefnogi datblygiad disgyblion trwy ddatblygu sgiliau ymarferol sydd wedi cael effaith gadarnhaol ar berthnasoedd y plant gyda’u cyfoedion. Wrth arsylwi’r disgyblion yn yr ymyrraeth yma ar brofiad pontio, roedd yn glir bod sgiliau cymdeithasu’r disgyblion wedi gwella gan fod yr ymyrraeth yn darparu’r sgiliau sylfaenol iddyn nhw. 

Gyda thua 10 disgybl mewn un sesiwn, mae hyn yn galluogi’r plant i gydweithio a datblygu sgiliau gyda’u cyfoedion er mwyn hwyluso dysgu, ac i baratoi’r plant cyn ymuno a’r plant yn y brif ffrwd (Cooper a Whitebread, 2007). Yn ogystal â chefnogi plant mae’r ymyrraeth yma wedi profi i fod yn fuddiol i’r athrawon a rhieni gan fod yr athrawon yn fwy tueddol o ddefnyddio technegau addysgu cefnogol yn yr ystafell ddosbarth (Binnie a Allen, 2008). O brofiad PAP, roedd yr athro yn gwneud sesiynau lles yn aml i’r dosbarth cyfan, lle’r oedd gwahanol agweddau megis, emosiynau, sgiliau cymdeithasol a sesiynau cefnogol yn cael eu rhannu.  Wrth drafod gyda’r athrawes grŵp maethu, roedd yn amlwg bod y disgyblion wedi gwella eu hunanreolaeth trwy ddatblygu strategaeth o fynd allan o’r dosbarth i gymryd 5 munud er mwyn tawlu eu hunain. Cefnogir hyn gan Cooper a Tiknaz (2005, dyfynnwyd yn Cunningham, 2019), o ganlyniad i’r grwpiau maethu mae’r disgyblion sy’n mynychu’r grŵp yn dangos gwelliant mewn hunanreolaeth ac roedd gostyngiad mewn ymddygiad cynyddol y plant. Gyda grwpiau maethu yn effeithiol er mwyn cefnogi datblygiad emosiynol, gwybyddol a chymdeithasol plant, awgryma Binnie a Allen (2008) byddai cynnal grŵp maethu fel dosbarth o fudd i’r plant gan fod grwpiau maethu yn effeithiol i blant sydd ag ADY a phlant sydd heb ADY.

Ar y llaw arall, mae yna heriau posibl sy’n gysylltiedig â grwpiau maethu. Awgryma Cunningham, Hartwell a Kreppner (2019) er bod gwelliant amlwg yn sgiliau cymdeithasol y disgyblion, nid yw’n amlwg am y gwelliant yma tu allan o’r ysgol, lle mae’r awyrgylch yn wahanol iawn o fewn yr ysgol. Er bod ymchwil helaeth wedi’i chynnal ar grwpiau maethu, dadleua Vincent (2017) ac EEF (2021) nid oes llawer o dystiolaeth i brofi bod yr ymyrraeth yma’n effeithiol i blant, a bod angen bod yn wyliadwrus a chadw cofnod o ddatblygiad y plant . Er bod Vincent (2017) yn awgrymu hyn, teimlaf fod yr ymyrraeth yma yn effiethiol i Ddisgybl A gan fod yr ymyrraeth yn darparu cefnogaeth gymdeithasol ac emosiynol iddo er mwyn iddo deimlo’n llai nerfus wrth gwrdd â phobl newydd. Noda Davison a Duffy (2017) gall rôl yr addysgwyr grŵp maethu o gefnogi agweddau emosiynol a chymdeithasol plant fod yn heriol o ran yn deimladol ac yn ffisegol. 

Dengys Sanders (2007, dyfynnwyd yn Kirkbride, 2014) pwysigrwydd yr ysgol yn cydweithio gyda rhieni er mwyn sicrhau bod y plant yn datblygu perthnasoedd cadarnhaol gyda’r rhieni, ond sonia Her Majesty’s Inspectorate (2009, dyfynnwyd yn Kirkbride, 2014) er bod cydweithio gyda rhieni yn cael ei gymell, nid yw pob ysgol yn cydweithio gyda’r rhieni yn yr ymyrraeth yma, sy’n atal y perthynas cadarnhaol rhwng y teulu. Teimlaf mi fyddai cynnwys y rhieni yn y grŵp maethu gyda Disgybl A yn fuddiol iawn oherwydd mae angen datblygu sgiliau emosiynol y disgybl. Nododd Reynolds, Mackay a Kearney (2009) bod ffactorau megis adnoddau a hyfforddiant staff yn cael effaith negyddol ar grwpiau maethu. Cynhaliwyd Shaver a Mcclatchey (2013, t.100) ymchwil i asesu cynnydd plant oedd yn mynychu grwpiau maethu, wrth drafod am heriau grwpiau maethu gyda’r athrawon, adroddon fod agweddau megis “finding staff willing to run the nurture groups can be a challenge”, “have to find the space for a nurture room in their school” a “children can miss out on other class activities” yn gyfyngiadau sy’n heriol i’r ysgol. 

Diweddglo
I grynhoi, mae cryfderau clir sy’n amlygu bod grwpiau maethu yn gwella sgiliau emosiynol, cymdeithasol ac ymddygiadol plant; serch hynny, rhaid i addysgwyr hefyd ystyried goblygiadau dysgu ac addysgu’r ymyrraeth. Credaf mai grŵp maethu yw’r ymyrraeth fwyaf effeithiol i Ddisgybl A er mwyn datblygu ei anghenion emosiynol a chymdeithasol, ac i adeiladu perthnasoedd cadarnhaol gyda’i deulu. Trwy gydol profiad PAP a phontio yn Ysgol A, datblygais fy arfer proffesiynol trwy ymchwilio ac arsylwi gwahanol ymyraethau i ganfod sut mae ysgolion yn cefnogi plant ag ADY. Dilynwyd canllawiau moesegol BERA (2018, t.21) wrth ymchwilio i wahanol ymyraethau ADY gan fod “the confidential and anonymous treatment of participants’ data is considered the norm for the conduct of research”. 

Gan sicrhau datblygiad emosiynol a chymdeithasol Disgybl A, credaf mai’r camau nesaf er mwyn cefnogi Disgybl A fydd i gynnwys rhieni yn y grŵp maethu gan fod angen sicrhau bod gan y plentyn cymorth yn yr ysgol ac yn y cartref. Fel dywed Kirkbride (2014) mae sicrhau bod yr ysgol yn cydweithio gyda’r rhieni yn effeithiol er mwyn pennu’r llwybr gorau i’r plentyn, ac yn effeithiol er mwyn adeiladu perthynas cadarnhaol gyda’r rhieni. Credaf mai cam arall bydd yn effeithiol, bydd i gyflwyno’r ymyrraeth hon ar draws yr ysgol gyfan oherwydd mae’n bwysig ystyried anghenion emosiynol a chymdeithasol pob disgybl ar draws yr ysgol. Fel nodwyd Binnie ac Allen (2008) mae cyflwyno’r ymyrraeth hon ar draws yr ysgol yn effeithiol gan fod yr athrawon yn defnyddio dulliau cefnogol o fewn y dosbarth er mwyn adeiladu ar anghenion emosiynol, cymdeithasol ac ymddygiadol y plant. Yn ychwanegol, credaf fydd sicrhau bod o leiaf 2/3 aelod o staff yr ysgol wedi cael yr hyfforddiant sydd ei angen er mwyn darparu’r grŵp maethu oherwydd byddai aelod o staff arall yn arwain y grŵp maethu os fydd aelodau o staff yn absennol, gan sicrhau y byddai sesiynau wythnosol Disgybl A yn parhau. Fel dywed Davison a Duffy (2017) dylai athro/athrawes a chynorthwyydd dosbarth sydd â phrofiad yn y maes arwain y grŵp maethu, felly os bydd yr athro/athrawes yn absennol, bydd y cynorthwyydd yn gallu darparu’r sesiynau. 

Trwy ymchwilio ac arsylwi gwahanol ymyraethau, mae’r ymchwil hwn wedi dyfnhau fy nealltwriaeth o ADY ac yr ymyraethau gwahanol er mwyn cefnogi disgyblion. Sonia Ryder (2013) i fod yn athrawes effeithiol, mae angen ystyried anghenion pob plentyn o fewn y dosbarth a defnyddio syniadau megis rhoi'r holl gymorth sydd ei angen ar y dysgwyr, creu amserlen glir, sefydlu rheolau clir, a meithrin amgylchedd dysgu croesawgar. Er mwyn sicrhau bod pob plentyn yn teimlo’n gartrefol ac yn cyrraedd eu llawn botensial yn y dosbarth, byddaf yn gweithredu’r strategaethau hyn yn y dosbarth. 

Yn dilyn canllawiau Cyngor y Gweithlu Addysg (2022, t.5) mi fyddaf yn “rhannu profiadau a gwybodaeth i helpu eu hunain ac ymarferwyr eraill i ddatblygu a chynnal ymarfer gorau”

Dyma Disgybl A. Mae Disgybl A yn 10 oed ac mae’n ddisgybl ym mlwyddyn 5. Mae ganddo frawd sydd ym mlwyddyn 2 yn yr un ysgol. Proffil Disgybl A


Nid yw Disgybl A yn mwynhau gwneud gwaith dosbarth, ar wahân i waith ar y cyfrifiadur. Dydy Disgybl A ddim yn hoff o wneud tasgau ygrifenedig, ond yn fodlon gwneud tasgau mathemateg. Mae well gan Disgybl A i wneud tasgau llythrennedd ar y cyfrifiadur. Os nad yw Disgybl A eisiau gwneud gwaith, fe fydd yn pwdu a ni fydd yn gwneud y gwaith. 

Nid yw Disgybl A fel arfer yn tacluso ei fwrdd heb ofyn, ac mae Disgybl A rhan fwyaf o’r amser yn siarad dros y plant eraill. 

Mae Disgybl A yn gweithio’n well pan mae’r athro dosbarth yn gweithio’n uniongyrchol ag ef, neu’n gweithio fel grŵp gyda’r disgyblion eraill ar y bwrdd. Mae Disgybl A yn gyfeillgar iawn ac yn barod i helpu’r athro’r dosbarth. Mae Disgybl A yn mwynhau gwylio pêl-droed ac yn cefnogi Lerpwl.

Datblygiad Corfforol
· Printio wrth ysgrifennu yn hytrach na defnyddio llawysgrifen glwm- anodd i ddarllen
· Yn ymateb yn dda mewn gwersi ymarfer corff- sgiliau ymarfer corff wedi’i ddatblygu yn dda

Datblygiad Gwybyddol
· Yn gweld yn anodd i ganolbwyntio am gyfnod hir
· Yn wyliadwrus am y pethau sydd o’i gwmpas

Datblygiad emosiynol
· Cael siom os yw’n methu cyflawni tasgau neu’n cael atebion yn anghywir
· Ni fydd yn siarad â neb os fod rhywun wedi’i wneud yn drist
· Ni does ganddo feddylfryd cadarnhaol- yn cael siom yn y gwaith mae’n cyflwyno

Datblygiad Ieithyddol
· Yn gallu siarad yn glir a defnyddio geirfa briodol, ond yn cael anhawster ysgrifennu- athro yn ysgrifennu brawddegau ar fwrdd gwyn er mwyn iddo gopïo’r atebion i lawr.
· Yn gweld yn anodd i gyfieithu o’r Saesneg i’r Gymraeg
· Cymryd llawer o smaser i ffeindio’r llythrenau ar y cyfrifiadur- gweld yn anodd i adnabod ffoneg llythrennau

Datblygiad Cymdeithasol
· Yn gwrtais tuag at oedolion a phlant eraill
· Yn mwynhau cymdeithasu gyda’i ffrindiau, yn enwedig pan yn chwarae pêl-droed
· Yn nerfus wrth gwrdd â phobl newydd

